SKRIFTLIG FORESPØRGSEL E-0597/02

af Feleknas Uca (GUE/NGL) til Kommissionen

(5. marts 2002)

Om: Børnesoldater

For kort tid siden trådte tillægsprotokollen om børnesoldater i kraft. Dermed forbydes det at anvende børnesoldater i kamphandlinger. Ifølge beregninger foretaget af FN er over 300 000 børnesoldater for øjeblikket er involveret i kamphandlinger, hovedsageligt i kriseområder i Afrika og Asien.

Indtil nu har 96 stater undertegnet aftalen, men kun 14 har ratificeret den. Det viser, at der stadigvæk skal gøres meget for at stoppe brugen af børnesoldater.

1. Hvad vil Kommissionen foretage sig for at stoppe brugen af børnesoldater?

2. Har Kommissionen inden for det sidste år finansieret projekter, der skal forhindre, at børn involveres i krigshandlinger? Hvis ja, hvilke?

Svar afgivet på Kommissionens vegne af Poul Nielson

(2. maj 2002)

Kommissionen deler det ærede medlems bekymringer og er gået ind på at bekæmpe den udstrakte brug af børnesoldater, der betragtes som helt uacceptabel. Der er ydet stor støtte til protokollen til konventionen om børns rettigheder om inddragelse af børn i væbnede konflikter, som FN's generalforsamling vedtog den 25. maj 2000.

Bistand og beskyttelse for børn, som er involveret i væbnede konflikter, kanaliseres via en række af Kommissionens programmer, herunder også det europæiske initiativ for demokrati og beskyttelse af menneskerettighederne. Fremme af børns rettigheder var en af prioriteterne for finansiering i 2001 og vil blive anvendt i endnu højere grad i forbindelse med finansieringen for perioden 2002-2004.

Kommissionen finder, at bistand og beskyttelse for sårbare børn skal ses i en bredere sammenhæng med fattigdomsbekæmpelse og således inden for rammerne af Fællesskabets udviklingssamarbejde. Børn er en vigtig målgruppe for Fællesskabets eksterne bistand, navnlig i forbindelse med sektorstrategier om uddannelse og sundhed.

Kommissionen har også gjort børn til en tværgående prioritet for humanitær bistand. Det er en forpligtelse, som er afspejlet i konkrete projekter, kampagnearbejde i EU og forskning i, hvordan man kan forbedre det internationale samfunds reaktioner på det humanitære område.

Kommissionen støtter kraftigt en aktionsorienteret plan og vil være særlig opmærksom på problemet børnesoldater, idet den især forsøger at fastlægge og gennemføre de bedste aktioner med fokus på social og økonomisk reintegrering.

På dette område lægger ECHO (kontoret for humanitær bistand) særlig vægt på at beskytte og støtte børnene. Specifikke projekter om humanitær bistand til konfliktramte børn, som bygger på normer, forpligtelser og principper i konventionen om børns rettigheder, modtog støtte gennem hele 2001. I 2000 og 2001 anvendte ECHO over 40 mio. EUR på projekter om beskyttelse og støtte for børn over hele verden, bl.a. følgende: psykisk støtte til børnesoldater (Sierra Leone, Sudan, Kosovo, Makedonien, Vestbredden, Gazastriben og Libanon), finansiering af skoler i nødlejre for fordrevne (Vesttimor, Den Demokratiske Republik Congo, Sudan, Sierra Leone, Kosovo, Makedonien og Montenegro) og sundhedsplejeprogrammer for krigspåvirkede børn (Sudan).

På strateginiveau finansierede ECHO forskningsaktiviteter (som Red Barnet-projektet om udarbejdelse af en håndbog for folk, der arbejder med børnesoldater, ud fra donorsamfundets erfaringer og et projekt iværksat af det belgiske Røde Kors om udarbejdelse af varige, stabile, institutionelle og operationelle

interventionsstrategier). I 2002 har ECHO til hensigt i samarbejde med Unicef (FN's Børnefond) at forbedre, hvad der foreligger af oplysninger om børn, som er berørt af væbnede konflikter (systematiseret database). Med hensyn til støtte fremstillede ECHO brochurer, finansierede fotoudstillinger og organiserede sammen med VOICE og Red Barnet konferencen om børnesoldaters vanskelige situation, som blev afholdt i Bruxelles i oktober 2001.

Under det europæiske initiativ for demokrati og beskyttelse af menneskerettighederne (kapitel B7-7) for 2000 blev der ydet betydelig støtte til et toårigt projekt iværksat af Unicef i Sierra Leone for beskyttelse og reintegrering af børn, der er knyttet til kampstyrkerne, og andre børn, som er kommet bort fra deres familie som følge af konflikten. Endvidere blev der afsat yderligere 719 932 EUR i 2001 til social reintegrering af tidligere børnesoldater også i Sierra Leone.

Disse bestræbelser udgør en integreret del af arbejdet med at fremme og beskytte menneskerettighederne i forbindelse med humanitære aktioner såvel med at skabe forbindelse mellem nødhjælp, rehabilitering og udvikling.